El Ple exigix l'Equip de Govern que s'agiliten els tràmits de construcció de l'IES núm.5
30 de setembre 2019

![Imagen 1](/media/drnoj3z2/11_c_cosme_ip.jpg)

El Ple de l'Ajuntament de Sagunt ha aprovat per unanimitat exigir l'Equip de Govern l'agilitació dels tràmits de construcció de l'institut núm.5 amb el compromís de licitar les obres abans de finalitzar el present exercici 2019. Així mateix, es compromet a licitar en el menor termini de temps possible les obres per a la construcció de l'aulari d'infantil, menjador i gimnàs en el recinte del CEIP Joaquín Rodrigo. La moció va ser presentada i defensada per Iniciativa Porteña.

  

Segons la moció, des de fa 8 anys s'estan presentant i aprovant mocions en el Ple a favor de la construcció d'esta infraestructura educativa en el municipi però l'alumnat de l'IES María Yocasta continua desplaçant-se a més de 3 km per a assistir a l'IES Jorge Juan i els de l'IES Vilamar a l'IES Camp de Morvedre amb els inconvenients que això implica independentment que tinguen servici d'autobús.

  

La moció recorda que malgrat que en un primer moment la construcció d'este institut va estar exclosa del Mapa de les Infraestructures Escolars de la Generalitat, les mobilitzacions del sector educatiu van aconseguir que en 2016 la Conselleria d'Educació es comprometera a incloure-la en la legislatura 2015-2019 en reconéixer que era un institut necessari i que les obres començarien abans d'acabar la legislatura.

  

Un any després, l'Ajuntament de Sagunt i la Conselleria d'Educació acordaven la construcció de l'IES núm. 5 i la construcció d'un aulari infantil, menjador i gimnàs en el recinte del CEIP Joaquín Rodrigo, entre altres actuacions menors, dins del Pla Edificant. L'1 de febrer de 2018 s'incloïa l'IES núm.5 en este pla.

  

Posteriorment, el Ple de l'Ajuntament de Sagunt va donar llum verda a l'últim tràmit per a iniciar el procés que possibilitava la seua construcció, la qual cosa significava que l'Ajuntament acceptava la delegació de competències en matèria d'infraestructures educatives, com és l'inici de l'obra, remetre la informació relativa a les contractacions, complir amb el projecte tècnic, etc. És a dir, l'import total del projecte que serà finançat per la Generalitat Valenciana i executat per l'Ajuntament ascendia a 10.229.836 euros; 47.561 euros en 2018, 6.409.365 euros en 2019 i 4.072.910 euros en 2020.

  

Finalment, en el Ple Ordinari del passat 25 de juliol, va ser aprovada la proposta de contracte d'actualització del projecte d'execució de l'IES número 5, en el qual s'actualitzaven les quantitats destinades en cada anualitat, donat el retard en els terminis d'execució.

  

*   [](http://www.facebook.com/sharer.php?u=https://aytosagunto.es/va/actualitat/el-ple-exigix-l-equip-de-govern-que-s-agiliten-els-tramits-de-construccio-de-l-ies-num-5/ "Facebook")
*   [](http://twitter.com/share?url=https://aytosagunto.es/va/actualitat/el-ple-exigix-l-equip-de-govern-que-s-agiliten-els-tramits-de-construccio-de-l-ies-num-5/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-exigix-l-equip-de-govern-que-s-agiliten-els-tramits-de-construccio-de-l-ies-num-5/ "Linked In")
*   [](mailto:?body=https://aytosagunto.es/va/actualitat/el-ple-exigix-l-equip-de-govern-que-s-agiliten-els-tramits-de-construccio-de-l-ies-num-5/)